รัฐบาล ประสบความสำเร็จจัดสรรที่ทำกินและอยู่อาศัยในที่ดินของรัฐถูกกฎหมายไปแล้วเกือบ 6 ล้านไร่ ในพื้นที่ 70 จังหวัดทั่วประเทศ
พลเอก ประวิตร วงษ์สุวรรณ รองนายกรัฐมนตรี กล่าวปาฐกถา "นโยบายรัฐบาลในการบริหารจัดการที่ดินและทรัพยากรดินของประเทศไทยในอนาคต" ภายในงานสัมมนา "สานพลังยกระดับการขับเคลื่อนการบริหารจัดการที่ดิน" จัดโดย สำนักงานคณะกรรมการนโยบายที่ดินแห่งชาติ (สคทช.) ว่า รัฐบาล ได้มุ่งมั่นบริหารจัดการที่ดินและทรัพยากรดินของประเทศที่มีอยู่อย่างจำกัดให้มีประสิทธิภาพ เกิดประโยชน์สูงสุด สมดุล และเป็นธรรม โดยเฉพาะการแก้ปัญหาความเดือดร้อนและลดความเหลื่อมล้ำในสังคมให้ประชาชน เพื่อให้มีสิทธิทำกินและอยู่อาศัยในที่ดินของรัฐถูกต้องตามกฎหมาย ให้ความมั่นใจการประกอบอาชีพ สร้างความมั่นคงในการดำรงชีวิต ภายใต้ คทช. ภาพรวมตั้งแต่ปี 2558 จนถึงปัจจุบันประสบความสำเร็จและก้าวหน้าอย่างมาก โดยกำหนดพื้นที่เป้าหมายไปแล้ว 1,491 พื้นที่ รวมประมาณ 5.7 ล้านไร่ ครอบคลุมพื้นที่ 70 จังหวัด แล้วสามารถจัดคนเข้าใช้ประโยชน์ให้ได้มีที่อยู่อาศัยและมีที่ดินทำกินในการเลี้ยงชีพ 78,109 ราย ควบคู่กับพัฒนาและยกระดับการทำงานให้มีประสิทธิภาพ ทั้งการปรับปรุงแผนที่แนวเขตที่ดินของรัฐแบบบูรณาการ มาตราส่วน 1 : 4000 หรือ One Map แบ่งพื้นที่ทั่วประเทศออกเป็น 7 กลุ่ม กลุ่มละ 11 จังหวัด ซึ่งคณะรัฐมนตรีเห็นชอบไปแล้ว 2 กลุ่มจังหวัด จำนวน 22 จังหวัด ส่วนกลุ่มที่ 3 อยู่ระหว่างเสนอคณะรัฐมนตรีพิจารณา ตั้งเป้าจะเร่งขับเคลื่อนให้ครบถ้วนทุกจังหวัดทั่วประเทศภายในปี 2567 ทั้งนี้ ยังแก้ปัญหาการบุกรุกที่ดินของรัฐหรือการแก้ปัญหาข้อพิพาทเรื่องแนวเขตที่ดินระหว่างหน่วยงานของรัฐกับประชาชน โดยการพิสูจน์สิทธิการครอบครองที่ดินของบุคคลในเขตที่ดินของรัฐให้เกิดความเป็นธรรมกับประชาชนที่อาศัยอยู่ในที่ดินของรัฐรองนายกรัฐมนตรี กล่าวย้ำว่า รัฐบาล ยังเน้นสร้างมูลค่าที่ดินที่รัฐจัดให้กับประชาชน เพื่อช่วยให้เกษตรกรและผู้ที่ได้รับการจัดที่ดินจากหน่วยงานรัฐนำเอกสารหรือสมุดประจำตัวไปใช้เป็นหลักประกันการเข้าถึงแหล่งทุนสำหรับการประกอบอาชีพ เพื่อยกระดับรายได้ พึ่งพาตนเอง และมีคุณภาพชีวิตดีขึ้น ตามเป้าหมายนโยบายการจัดที่ดินทำกินให้ประสบความสำเร็จ รวมทั้ง กำหนดนโยบายและแผนการบริหารจัดการที่ดินและทรัพยากรดินของประเทศ (พ.ศ. 2566 – 2580) ใช้เป็นกรอบทิศทางนโยบายระยะ 15 ปี สอดคล้องกับรัฐธรรมนูญ ยุทธศาสตร์ชาติ แผนแม่บทภายใต้ยุทธศาสตร์ชาติ แผนการปฏิรูปประเทศ และเป้าหมายการพัฒนาที่ยั่งยืน (SDGs) ของสหประชาชาติด้วย